1. ปัจจัยความเสี่ยง

1.1 กลุ่มธุรกิจสื่อวิทยุและโทรทัศน์

1.1.1 ความเสี่ยงจากกฎหมายที่เกี่ยวข้องกับกิจการวิทยุและโทรทัศน์

พระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียงวิทยุโทรทัศน์และกิจการโทรคมนาคม
พ.ศ.2543 ได้กำหนดให้มีการจัดตั้งคณะกรรมการกิจการกระจายเสียงและกิจการโทรทัศน์แห่งชาติ
(กสช.)
เพื่อทำหน้าที่กำกับดูแลและพิจารณาอนุญาตการประกอบกิจการกระจายเสียงและกิจการโทรทัศน์
รวมถึงควบคุมดูแลให้เกิดการแข่งขันที่เสรีและเป็นธรรม อันจะเป็นการเปิดโอกาสให้เอกชน
หรือผู้ประกอบการรายใหม่ๆ มีโอกาสดำเนินธุรกิจวิทยุและโทรทัศน์มากขึ้น
ซึ่งอาจจะมีผลกระทบต่อกลุ่มบริษัท อาร์ เค มีเดีย โฮลดิ้ง จำกัด (มหาชน)
ในด้านที่ไม่ได้รับการต่ออายุสัญญาเช่าจากสถานีวิทยุและโทรทัศน์ หรือในด้านที่กลุ่มบริษัทฯ
ต้องประสบกับการแข่งขันที่รุนแรงขึ้น

1.1.2 ความเสี่ยงจากการได้รับการต่ออายุสัญญาเช่าเวลาจากสถานีวิทยุและโทรทัศน์

โดยทั่วไป เจ้าของสถานีวิทยุและโทรทัศน์จะทำสัญญาให้ดำเนินรายการในระยะเวลาเพียง 1 ปีถึง
2 ปี โอกาสที่จะได้สัญญาเช่าเวลามากกว่า 1 ปีมีไม่มากนัก กลุ่มบริษัทฯ
จึงมีความเสี่ยงที่อาจไม่ได้รับการต่ออายุสัญญาเช่าเวลา ซึ่งหากเป็นเช่นนั้นย่อมมีผลกระทบต่อรายได้
หากไม่สามารถหาสถานีอื่นหรือรายการอื่นมาทดแทน

1.1.3 ความเสี่ยงจากอุตสาหกรรมโฆษณาโดยรวม

ผู้บริหารคาดการณ์ว่าในปี 2550 น่าจะเป็นปีที่การใช้เม็ดเงินเพื่อลงโฆษณาในสื่อสาร
มวลชนมีจำนวนน้อยลง ซึ่งอาจส่งผลต่อยอดรายได้ในธุรกิจที่เกี่ยวเนื่องกับวิทยุโดยตรง
เพื่อตอบรับกับปัจจัยเสี่ยงทั้งหมดของกลุ่มธุรกิจนี้
จึงทำให้ผู้บริหารกำลังพิจารณาที่จะลดการพึ่งพารายได้จากธุรกิจวิทยุลง

1.2 กลุ่มธุรกิจไอทีและนิวมีเดีย

1.2.1 ความเสี่ยงจากการได้รับการต่อสัญญาให้บริการระบบ SMS จากสถานีวิทยุรายใหญ่

เนื่องจากกลุ่มบริษัทฯ มีสัญญาให้บริการระบบ SMS กับกลุ่มสถานีวิทยุรายใหญ่ เช่น บริษัท อสมท.
จำกัด (มหาชน) ซึ่งโดยปกติจะทำสัญญาให้บริการเป็นรายปี
และมีบริษัทคู่แข่งเข้ามาเสนองานต่อลูกค้าดังกล่าวตลอดเวลา ทำให้กลุ่มบริษัทฯ
มีความเสี่ยงในการดำเนินงานบนความไม่แน่นอนของสัญญา

อย่างไรก็ตาม ที่ผ่านมากลุ่มบริษัทฯ ได้ใช้นโยบายบริหารและบริการลูกค้าอย่างสำคัญสูงสุด
ทำให้การพิจารณาต่อสัญญาที่ผ่านมาซึ่งยังคงคำนึงถึงการดำเนินงาน ผลงาน
ความถูกต้องและความซื่อสัตย์เป็นด้านหลัก และกลุ่มบริษัทฯ ก็อยู่ในข่ายเช่นนี้ นอกจากนี้กลุ่มบริษัทฯ
ยังสามารถควบคุมต้นทุนการประกอบการและการพัฒนาระบบให้อยู่ในระดับต่ำ จึงส่งผลให้กลุ่มบริษัทฯ
ยังคงได้รับความไว้วางใจให้เป็นผู้ได้รับต่อสัญญาการให้บริการระบบอย่างต่อเนื่อง
จากทุกกลุ่มสถานีวิทยุจากทั่วประเทศ ในปีที่ผ่านมา กลุ่มบริษัทฯ
ยังได้ทำสัญญาให้บริการกับสถานีวิทยุในเครือข่ายต่างๆ เพิ่มขึ้นอีกมาก
จึงลดความเสี่ยงจากการที่ลูกค้ารายใดรายหนึ่งไม่ต่อสัญญาลงได้มาก
ในปัจจุบันรายได้ลักษณะนี้จากลูกค้ากลุ่มใหญ่ที่สุด คิดเป็นเพียงประมาณ 29% ของรายได้จากบริการ
SMS ทั้งหมด

1.2.2 ความเสี่ยงเรื่องนโยบายการแบ่งรายได้จากผู้ให้บริการโทรศัพท์เคลื่อนที่

เนื่องจากผู้ให้บริการโทรศัพท์มือถือเป็นผู้มีอำนาจสิทธิ์ขาดในการกำหนดอัตราส่วนแบ่งรายได้แต่เพียงผู้เดียว
กลุ่มบริษัทฯ จึงมีความเสี่ยงต่อความเป็นไปได้ที่ผู้ให้บริการจะเปลี่ยนแปลงอัตราส่วนแบ่งดังกล่าว
ซึ่งเคยเกิดขึ้นมาแล้วกับประเภทของบริการอื่นๆ ที่ใกล้เคียงกัน

1.2.3 ความเสี่ยงจากการตัดราคาในธุรกิจเว็บโฮสติ้ง

ธุรกิจเว็บโฮสติ้งหรือการให้บริการรับฝากเว็บไซต์และอีเมล์
เป็นธุรกิจที่มีรายได้สม่ำเสมอและเพิ่มขึ้นเรื่อยๆ
ตามความจำเป็นในการใช้งานเว็บไซต์และอีเมล์ของธุรกิจทั่วไปซึ่งสูงขึ้นเรื่อยๆ
ในปัจจุบันจึงมีคู่แข่งเกิดขึ้นมากมาย
และอุตสาหกรรมนี้เป็นอุตสาหกรรมที่มีจำนวนผู้ประกอบการและลูกค้ามาก
ต่างฝ่ายต่างไม่มีอำนาจในการต่อรองกับอีกฝ่าย จุดขายจึงอยู่ที่คุณภาพบริการ
ทั้งคุณภาพของระบบโดยรวม ความเร็ว และการให้บริการหลังการขาย
ดังนั้นแม้ว่าจะมีคู่แข่งเกิดขึ้นมากและมีการตัดราคา แต่กลุ่มบริษัทฯ
ยังสามารถคงราคาไว้ได้มาโดยตลอด ด้วยความเข้าใจในตัวลูกค้า
และการให้บริการที่ลูกค้ากลุ่มธุรกิจส่วนใหญ่พึงพอใจอย่างสูงเสมอมา จนทำให้กลุ่มบริษัทฯ
สามารถใช้กลยุทธ์ให้ลูกค้าบอกต่อได้

1.3 กลุ่มธุรกิจกิจกรรมพิเศษ

1.3.1 ความเสี่ยงจากรายได้จากสปอนเซอร์และการขายตั๋ว

กิจกรรมพิเศษที่กลุ่มบริษัทฯ จัดนั้น ประกอบด้วยงานแสดงคอนเสิร์ต และกิจกรรมยูลีก
ซึ่งเป็นการแข่งขันกีฬา ดนตรี และมิสยูลีก ระหว่างมหาวิทยาลัยกว่า 30 แห่ง
กิจกรรมทั้งหลายเหล่านี้ ได้รับรายได้หลักจาก 2 ช่องทาง คือ รายได้จากสปอนเซอร์
และรายได้จากการขายตั๋ว ซึ่งรายได้ทั้ง 2 ทางนี้อาจมากหรือน้อย ขึ้นกับปัจจัยต่างๆ เช่น
สภาพเศรษฐกิจโดยรวม คุณภาพของเนื้อหา ฯลฯ ในปี 2550 มีโอกาสที่สภาพเศรษฐกิจจะชะลอตัว
ทำให้การพึ่งพารายได้ส่วนนี้อาจส่งผลในเชิงลบกับรายได้ของกิจกรรมดังกล่าว
เพื่อเป็นการกระจายความเสี่ยง กลุ่มบริษัทฯ จึงเน้นการหารายได้จากแหล่งที่ 3 เพิ่มเติม
คือรายได้จากเนื้อหา (คอนเท้นต์) ที่เกิดจากกิจกรรมทั้งหลาย เช่น นำการใช้ SMS
มาช่วยในการคัดเลือกมิสยูลีก การโหวตเพื่อสิทธิในการเข้าพบนักแสดง
หรือแม้แต่การนำคอนเท้นต์ต่างๆ ไปสร้างมูลค่าเพิ่มให้กับสื่อออนไลน์ของบริษัทฯ
ซึ่งจะส่งเสริมให้เกิดรายได้จากการโฆษณาอีกทางหนึ่ง กลุ่มบริษัทฯ คาดว่ารายได้จากแหล่งที่ 3 นี้
จะเป็นสัดส่วนประมาณ 30% ของรายได้รวมจากกิจกรรมต่างๆ

1.4 ปัจจัยเสี่ยงอื่นๆ

เนื่องมาจากการปรับปรุงโครงสร้างธุรกิจในปี 2550 โดยการลดการพึ่งพารายได้จากวิทยุลง
ทำให้มีความเสี่ยงในแง่โครงสร้างรายได้เพิ่มเติมขึ้นมา
ว่าผู้บริหารจะสามารถหารายได้อื่นเพื่อชดเชยรายได้จากธุรกิจวิทยุที่จะลดลงได้ทันหรือไม่